Diari Oficial de la Generalitat Valenciana


Sumari del DOGV 5660, del 14-12-2007 (2007/15556)

ORDE d'11 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes destinades a les entitats locals i mancomunitats de la Comunitat Valenciana per al foment de la participació ciutadana per a l'exercici 2008.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5660

Data del DOGV
:   14-12-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15235


Data del document
:   11-12-2007

Organisme emissor
:   Conselleria d'Immigració i Ciutadania

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * administració local
    * ciutadà
    * associació de municipis
    * participació social

ORDE d'11 de desembre de 2007, de la Conselleria d'Immigració i Ciutadania, per la qual s'establixen les bases i es convoquen les ajudes destinades a les entitats locals i mancomunitats de la Comunitat Valenciana per al foment de la participació ciutadana per a l'exercici 2008. [2007/15006]
Les democràcies avançades s'han transformat notablement, i això en correlació als canvis en les institucions, actors polítics i en l'entorn socioeconòmic. La societat actual necessita una democràcia avançada.
Mentre que en les primeres democràcies clàssiques, representatives i de caràcter liberal, a penes hi havia representació d'associacions i d'interessos; al contrari hui, les societats són més complexes, plurals i fragmentades; i hi ha més diversitat d'opinions, interessos, problemes, etc., i estos necessiten canalitzar-se, integrar-se i articular-se, a través dels mecanismes de la democràcia representativa.
La participació ciutadana en el clàssic model de l'estat de dret liberal, regulada essencialment a través del dret administratiu, era purament individualista i d'un contingut molt limitat (consultiu i informatiu bàsicament). Així, la transformació del model i de les funcions de l'Estat i de la societat civil, han fet que hui sorgisquen altres demandes i manifestacions de participació, més col·lectives i solidàries, i de major àmbit que les del passat.
La participació ciutadana és, ara com ara, el principal mitjà i manifestació de la democràcia participativa, complementària de la representativa tradicional; i al mateix temps també expressió d'un «nou contracte social» entre els poders i institucions públiques, i la ciutadania i la societat civil. Per un altre costat a més, la democràcia participativa intentaria pal·liar els fenòmens de l'individualisme, apatia i un cert descrèdit de la vida política.
Si la participació ciutadana és hui una demanda i una necessitat social, en l'àmbit local ho és molt més, i amb major intensitat; i això a causa fonamentalment d'una sèrie de variables com ara la proximitat, la complementarietat d'allò local amb allò global, la diversitat i la complexitat existents a nivell local en la nostra societat. Així mateix, el debat públic sobre els pressupostos participatius és major i amb major intensitat, com a instrument de govern i de participació.
D'altra banda, la participació ciutadana en l'àmbit local no sols ha canviat de formes, sinó que també és hui més plural i flexible. A més de les vies clàssiques i formals de participació directa, sorgixen altres més informals i indirectes.
Per això, fent ús de les competències assignades per l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública Valenciana, el Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, del Decret 92/2007 de 6 de juliol, del Consell pel qual s'establix l'estructura orgànica bàsica de la Presidència i de les conselleries de la Generalitat i el Decret 101/2007, de 13 de juny, del Consell pel qual s'aprova el Reglament Orgànic i Funcional de la conselleria d'Immigració i Ciutadania,
ORDENE
Primer. Convocatòria
Convocar les ajudes destinades a les entitats locals i mancomunitats de la Comunitat Valenciana per al foment de la participació ciutadana per a l'exercici 2008 en l'àmbit local.
Les ajudes convocades per mitjà de la present convocatòria no necessiten notificació a la Comissió Europea per no reunir els requisits de l'article 87 del TCE segons el Decret 147/2007, de 7 de setembre, en concret per no suposar avantatge econòmic, ja que les entitats a què van dirigides les ajudes no exercixen activitats econòmiques en què puguen oferir béns o servicis en el mercat. Per això no hi ha la possibilitat de falsejament de la competència.
Segon. Finançament
La convocatòria per a despeses en béns corrents i servicis, està finançada a càrrec de la línia de subvenció T7311000, inclosa en el programa 112.90 Participació, Ciutadania i Xarxes Socials, dels Pressupostos de la Generalitat per a l'exercici 2008, estant dotada amb un import global màxim de 25.000 euros i quedant condicionada a l'aprovació definitiva de la Llei de Pressupostos de la Generalitat per al 2008, de conformitat amb el que disposa l'Orde de 26 de setembre de 1994, sobre la tramitació anticipada d'expedients de despesa de la conselleria d'Economia i Hisenda.
Tercer. Bases
Aprovar les bases per les quals es regula la convocatòria d'ajudes destinades a les entitats locals i mancomunitats de la Comunitat Valenciana per a l'exercici 2008, models de sol·licitud i documents complementaris que s'inclouen en annexos a esta orde.
Contra esta orde, que posa fi a la via administrativa es pot interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà de la publicació, o bé recurs contenciós administratiu davant de la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener i en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
DISPOSICIÓ FINAL
Primera
La present orde entrarà en vigor l'endemà de la publicació en el Diari Oficial de la Comunitat Valenciana.
València, 11 de desembre de 2007
El conseller d'Immigració i Ciutadania,
RAFAEL BLASCO CASTANY
Annex I
Bases de la convocatòria
Primera. Objecte
La present convocatòria té com a objecte fomentar la participació ciutadana en l'àmbit local, com a fórmula eficaç per a garantir i millorar la participació ciutadana i iniciativa social dels veïns en l'àmbit local.
Segona. Beneficiaris
Poden beneficiar-se del present programa d'ajudes les entitats locals i mancomunitats de la Comunitat Valenciana que complisquen els requisits establits en la present convocatòria.
Tercera. Actuacions subvencionables
Seran subvencionables a través del programa d'ajudes que la present orde regula, les despeses corrents (exceptuades expressament les despeses de personal) de les entitats sol·licitants que tinguen com a finalitat promoure la participació ciutadana, a través d'accions i activitats encaminades a:
a) Informació, orientació i assessorament als ciutadans sobre els seus drets i l'exercici d'estos i els recursos socials adequats per a resoldre les seues necessitats.
b) La formació tant dels membres de la comunitat com de la mateixa entitat en matèria d'associacionisme i participació ciutadana.
c) Estudi de les condicions dels barris, a fi que siguen els mateixos ciutadans els que aborden la seua problemàtica i hi proposen solucions.
Els programes que se subvencionen necessàriament han de realitzar-se l'any que se sol·licita l'ajuda, i es referiran, principalment, a activitats com ara: seminaris, conferències, cursets, campanyes, estudis i tallers.
Quarta. Formalització de sol·licituds i termini de presentació
La sol·licitud, es presentarà en el termini de 15 dies naturals, comptadors des de l'endemà a la publicació de la convocatòria en el Diari Oficial de la Comunitat Valenciana, dirigida a la Direcció General de Ciutadania i Integració de la conselleria d'Immigració i Ciutadania (plaça Sant Nicolau, 2, 46578-València). També poden presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La sol·licitud, formalitzada en el document 1 de l'annex II de la present resolució, estarà acompanyada dels originals o fotocòpies compulsades dels documents següents:
a) Memòria del projecte o dels projectes que es desitgen presentar.
b) La documentació que acredite la representació que ostenta la persona que firma la sol·licitud i la fotocòpia compulsada del seu document nacional d'identitat.
c) Respecte al compte bancari, fitxa de manteniment de tercers. Amb este fi es tindrà en compte que si el compte bancari no està donat d'alta en la Generalitat, o s'han de modificar les seues dades, per a efectuar els pagaments a l'entitat, ha d'aportar-se, a més:
- Declaració que indique este extrem.
- Acreditació, si és el cas, del poder de representació de la persona jurídica.
- Documents d'identificació fiscal NIF, CIF, NIE, passaport, targeta de residència,
VAT o equivalent, corresponent al titular de les dades»
- Acreditació de la titularitat del compte bancari del tercer.
d) Declaració responsable o acreditació per qualsevol dels mitjans establits en l'article 13.7 de la Llei 38/2003, General de Subvencions, firmades pel representant de l'entitat sol·licitant de no incórrer en la resta de les circumstàncies previstes en els articles 13.2 i 13.3 de l'esmentada llei.
e) Declaració responsable del compromís d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
f) Declaració responsable del compromís de donar l'adequada publicitat del finançament de l'actuació a través d'esta ajuda com també el compromís de reintegrar les quantitats que s'hagen percebut, en cas de minoració o revocació de l'ajuda, així com de comunicar a la conselleria d'Immigració i Ciutadania les ajudes sol·licitades o obtingudes per a la mateixa finalitat, de qualsevol altra Administració Pública i de complir en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
Cinquena. Esmena
Si la sol·licitud no reunix els requisits i documents que s'assenyalen en estes bases es requerirà l'interessat perquè, en un termini de deu dies, esmene la falta o acompanye els documents preceptius, amb indicació que, si així no ho fera, se li considerarà desistit de la seua petició prèvia resolució, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Criteris per a la concessió
Per a la distribució de la dotació pressupostària, es tindran en consideració els punts següents:
a) La qualitat de l'actuació que es pretén realitzar en la valoració de la qual es tindrà en compte la identificació dels problemes ciutadans i el seu àmbit d'incidència, la identificació de la població afectada directament i indirectament de les actuacions proposades, grau de participació en el disseny i posada en marxa de l'actuació així com de la connexió dels mitjans i instruments que es pretenguen utilitzar amb els objectius, prioritzant-se iniciatives o mitjans innovadors. Este apartat es puntuarà amb un màxim de 10 punts.
b) La cooperació que el projecte aconseguix amb altres entitats ciutadanes com a col·laboradores o copromotors, valorant-se principalment la presentació d'iniciatives en què es potencie la participació o la intervenció d'entitats ciutadanes en el disseny i desplegament dels projectes. Este apartat es puntuarà amb un màxim de 5 punts.
c) Pressupost global de l'entitat i particularment de l'àrea responsable del foment de la participació ciutadana així com de l'actuació que s'ha de realitzar valorant-se principalment la distribució equilibrada de les despeses destinades directament a l'exercici de l'activitat (incloses les de difusió de les activitats) i les despeses col·laterals, accessoris, que puguen considerar-se sumptuàries (regals a participants, menjars, desplaçaments accessoris, etc.). Este apartat es puntuarà amb un màxim de 3 punts.
d) Viabilitat de l'actuació, valorant principalment la continuïtat dels projectes presentats i la seua sostenibilitat per l'entitat. Este apartat es puntuarà amb un màxim de 3 punts.
Setena. Resolució de les sol·licituds
1. Per a l'estudi i la valoració de les sol·licituds presentades per les entitats, es constituirà una comissió avaluadora presidida pel director general de Ciutadania i Integració més dos vocals designats per este.
La comissió elaborarà una proposta en relació amb l'aprovació o la denegació de les distintes sol·licituds presentades i l'assignació de quantitats a cada una d'elles tenint en compte els criteris de concessió i les disponibilitats pressupostàries.
2. L'òrgan competent per a la resolució dels expedients és el conseller Immigració i Ciutadania, que així mateix pot dictar les resolucions i adoptar les mesures que siguen necessàries per al compliment i desplegament del que ha estipulat la present disposició, així com resoldre totes les incidències que es plantegen en la seua interpretació i execució, tot això de conformitat amb l'article 47, del Decret Legislatiu de 26 de juny de 1991, del Consell de la Generalitat, pel qual s'aprova el text refós de la Llei d'Hisenda Pública de la Generalitat.
El termini màxim per a resoldre i notificar les sol·licituds serà el de sis mesos comptadors des de la publicació de la present resolució en el Diari Oficial de la Comunitat Valenciana, transcorregut el qual sense que haja recaigut una resolució expressa, poden entendre's aquelles desestimades.
Les resolucions, expresses o presumptes, posaran fi a la via administrativa, aplicant-se el règim de recursos establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Tota alteració de les condicions tingudes en compte per a la concessió de l'ajuda, l'absència d'informació sobre l'entitat sol·licitant i en tot cas l'obtenció concurrent d'ajudes atorgades per altres administracions o ens públics o privats, pot donar lloc a la modificació de la resolució de concessió.
L'eficàcia de la concessió de l'ajuda quedarà supeditada al compliment dels termes i condicions de la concessió.
Huitena. Quantia de les ajudes
L'import de les ajudes regulades en esta convocatòria en cap cas podrà ser de tal quantia que, aïlladament o en concurrència amb ajudes o ajudes d'altres administracions públiques, o d'altres ens públics o privats, supere el cost de l'activitat que ha de dur a terme el beneficiari.
Novena. Forma de pagament
La transferència en un únic pagament s'efectuarà contra la justificació de la subvenció per part del beneficiari, de conformitat amb el que disposa l'article 47, bis, del Text Refós de la Llei d'Hisenda Pública Valenciana.
Deu. Justificació de la subvenció
1. Els justificants, acompanyats del certificat que figura com a document 4 en l'annex II de la present convocatòria, estaran dirigits al director general de Ciutadania i Integració, i poden presentar-se fins al 15 de novembre de 2008, inclusivament, en la conselleria d'Immigració i Ciutadania, a l'efecte de poder pagar-se les quantitats corresponents. Els justificants han de correspondre's amb el pressupost detallat de les activitats que figuren en la sol·licitud de subvenció
2. Per a efectuar el pagament els beneficiaris de la subvenció han d'ajustar-se als requisits i formes d'acreditacions establits en l'article 30 de la Llei 38/2003, de 17 de novembre, Generals de Subvencions i en tot cas han de presentar la documentació següent:
· Factures originals de les despeses realitzades degudament formalitzades d'acord amb el que establix el Reial Decret 1496/2003, de 28 de novembre, pel qual aprova el Reglament pel qual es regulen les obligacions de facturació, i es modifica el Reglament de l'Impost sobre el Valor Afegit. (BOE núm. 286, de 29 de novembre de 2003).
· Memòria explicativa i detallada de les activitats realitzades i que han sigut subvencionades.
· Declaració responsable firmada pel president de l'entitat sol·licitant en què conste que no s'ha rebut subvenció o cap ajuda, procedent d'una altra administració o ens públic, que cobrisca la part de les despeses que se subvencionen per la conselleria d'Immigració i Ciutadania per mitjà de la present orde d'ajudes i que ha complit en general totes les condicions i obligacions imposades per les presents bases reguladores, Llei d'Hisenda Pública de la Generalitat, Llei General de Subvencions i la resta de normativa vigent que se li aplique.
3. La no-presentació de la justificació de la despesa en el termini fixat donarà lloc a la pèrdua de la subvenció i així mateix podran ser exclosos en les convocatòries d'anys successius, sense perjudici que se celebre, amb caràcter previ a qualsevol decisió, el tràmit d'audiència legalment establit.
Onze. Obligacions dels beneficiaris
Els beneficiaris d'estes ajudes estaran subjectes a les obligacions derivades del contingut de les presents bases, de la resolució de concessió de la subvenció i, en general de la normativa vigent que se li aplique. En tot cas són obligacions de les entitats beneficiades les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris han de reintegrar la totalitat o part de la quantitat percebuda més els corresponents interessos de demora.
En estos casos s'incoarà l'oportú expedient que, amb audiència prèvia de l'interessat, serà resolt pel conseller d'Immigració i Ciutadania.
2. El falsejament o ocultació de dades i documents, quan afecten substancialment la concessió i el lliurament de fons públics, donarà lloc a l'exigència de responsabilitats tant en l'orde administratiu com en el jurisdiccional competent.
3. La conselleria d'Immigració i Ciutadania es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.
Tretze
En tot el no previst en esta resolució les ajudes destinades a les entitats locals i mancomunitats de la Comunitat Valenciana beneficiàries se sotmetran al que establix la Llei d'Hisenda Pública de la Generalitat i la Llei de Pressupostos de la Generalitat per a l'exercici 2008, així com la Llei 38/2003, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei General de Subvencions i la resta de normativa vigent que se li aplique.
DISPOSICIÓ ADDICIONAL
Única
D'acord amb l'Orde de 26 de setembre de 1994, de la conselleria d'Economia i Hisenda, sobre la tramitació anticipada d'expedients de despesa, tots els actes dictats en l'expedient de subvenció que es convoca per la present orde s'entendran condicionats que, en dictar la resolució de concessió de la subvenció, subsistisquen les mateixes circumstàncies de fet i de dret existents en el moment en què es van produir aquells actes.
ANNEX II
Documents relacionats:
1. Sol·licitud d'ajudes.
2. Certificat de l'acord de la Presidència.
3. Manteniment de tercers/Alta d'entitat de crèdit.
4. Certificat justificació despeses.